Fl-eqqel tas-sajf Marsalforn mhux ser jara biss l-għawwiema iżda ukoll ir-restawraturi fuq l-Għolja tal-Merżuq li matul dax-xahar li ġej ser ikunu qegħdin jirrestawraw u isewwu l-ħsarat fuq l-istatwa imponenti ta’ Kristu is-Salvatur li saret madwar 40 sena ilu. Għalkemm ferm iżgħar mill-istatwa majestuża tal-Corcovado ta’ Rio de Janiero, fil-Brażil, l-istatwa ta’ Kristu s-Salvatur fuq l-għolja tal-Merżuq, tolqot għajn kull min ikun sejjer Marsalforn u possibilment anke min ikun qed itir minn fuq il-gżira tat-tliet għoljiet. Dan is-seher wassal lil bosta nies biex tul is-snin jittantaw jitilgħu ħdejn l-istatwa u kultant bla ma forsi taw każ għamlu ħsara fl-istatwa maħduma b’qoxra tal-fibre glass. Giovanni Zammit mill-għaqda Wirt Għawdex qal li l-għaqda ilha tappella biex l-istatwa tas-salvatur tkun retawrata. Il-Minsitru għal Għawdex Anton Refalo żar lill-ħaddiema tad-Dipartiment tal-proġetti u l-iżvilupp fi ħdan il-Ministeru ta’ Għawdex li bl-għajnuna fost oħrajn tal-armata, l-protezzjoni ċivili u wirt Għawdex bdew jarmaw l-iscaffolding biex ikun jista jibda r-restawr. Fost il-ħsarat fl-istatwa hemm parti fir-ras li tfarku meta xi snin ilu kienet intlaqtet minn sajjetta. Se tingħata wkoll kisja mill-ġdid bil-fibre glass biex tkun imħarsa aktar fit-tul mill-elementi. Hu maħsub li l-istatwa terġa lura għall-glorja tagħha qabel jispiċċa s-Sajf. L-għolja ilha tissejjaħ tas-Salvatur għal iktar minn 100 sena mindu fl-1904 kienet tpoġġiet l-ewwel statwa ta’ Kristu bis-Salib f’idu tal-istatwarju mill-Birgu, Liberat Borg. It-tieni statwa fl-istess għolja kienet tpoġġiet fl-1960, xogħol l-iskultur Għawdxi Wistin Camilleri waqt li t-tielet waħda, dik li hemm illum turi lill-Kristu b’dirgħajh miftuħin, xogħol l-istudenti tal-iskola tas-snajja f’Għawdex tlestiet lejn tmiem is-snin 70.